大雨宿仰山翌旦驟霽混融云無乃開仰山之雲乎出山道中作此寄混融
作者：范成大
朝代：宋

paragraphs: 誰開大仰雲，此豈吾力及。
日光千丈毫，彈指衆峰立。
衡山捲陰氣，海市發冬蟄。
韓蘇兩枯魚，出語自濡濕。
人厄與天窮，底用苦封執。
但喜拄杖俊，仍欣芒屩澀。
向來三尺泥，有足似羈馽。
龍淵古橋皴，獺徑寒溜泣。
春淺山容瘦，風饕澗聲急。
一簞寄前村，野䔩旋收拾。
貓頭髠筍尖，雀舌剝茶粒。
土毛冠江西，斗酒況可挹。
聊同一笑粲，緩賦百憂集。